Σαγανιά: Τηγανιά με πορτοκαλένια λουκάνικα Χαλκιδικής
Η σαγανιά ετοιμάζεται στη Χαλκιδική κυρίως την Τσικνοπέμπτη, και μπαίνει στο τηγάνι μαζί με πράσα. Σβήνει με χυμό πορτοκαλιού, είναι ζουμερή και αρωματική, ένας μερακλίδικος μεζές!
1 κιλό λουκάνικα χωριάτικα Χαλκιδικής (ή άλλα με πορτοκάλι), κομμένα σε χοντρές φέτες 2 εκ. , 1 μεγάλο πράσο (το λευκό και το τρυφερό πράσινο μέρος), ψιλοκομμένο, 120 ml ελαιόλαδο, τα φύλλα από 2-3 κλωνάρια φρέσκο θυμάρι ή 2 κουτ. γλυκού ξερό, τριμμένο , χυμός από 1 πορτοκάλι , αλάτι
Για να φτιάξουμε τη σαγανιά - τηγανιά με πορτοκαλένια λουκάνικα Χαλκιδικής, ξεκινάμε ζεσταίνοντας σε μεγάλο αντικολλητικό τηγάνι το ελαιόλαδο σε μέτρια φωτιά. Σοτάρουμε τα λουκάνικα για 3-4 λεπτά, μέχρι να ροδίσουν και από τις δύο πλευρές.Προσθέτουμε το πράσο και συνεχίζουμε το σοτάρισμα ανακατεύοντας τακτικά, μέχρι να μαλακώσει καλά και τα λουκάνικα να ροδίσουν έντονα. Ρίχνουμε λίγο αλάτι και το θυμάρι, ανακατεύουμε και περιχύνουμε με τον χυμό πορτοκαλιού. Μαγειρεύουμε για 1 λεπτό και αποσύρουμε από τη φωτιά.Σερβίρουμε τη σαγανιά αμέσως, με τα ζουμάκια της, και συνοδεύουμε με φρέσκο, ζεστό ψωμί.
Λουκάνικα,Πράσα,Απόκριες,Τσικνοπέμπτη